ธปท.สกัดแบงก์ขูดรีดค่าต๋ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

หลังจากที่ นางเดือนเด่น นิคมบริรักษ์ ผู้อำนวยการด้านนโยบายการแข่งขันทางการค้าและคุ้มครองผู้บริโภค ฝ่ายวิจัยเศรษฐกิจรายสาขา สถาบันวิจัยเพื่อการพัฒนาประเทศไทย (ทีดีอาร์ไอ) ออกมาเปิดเผยผลการศึกษา “การประเมินการแข่งขันในบริการโอนเงินเข้าบัญชีระหว่างธนาคาร และบริการฝาก ถอน โอนเงิน ผ่านเครื่องเอทีเอ็ม” ซึ่งธนาคารแห่งประเทศไทย (ธปท.) มอบหมายให้ศึกษาว่าสูงเกินความจริง และโครงสร้างค่าธรรมเนียมบริการทางการเงินที่กำหนดมีลักษณะบิดเบือนไม่สอดคล้องกับต้นทุนที่แท้จริง ส่งผลให้ค่าธรรมเนียมบริการโอนเงินข้ามธนาคารสูงเกินควร และธนาคารทุกแห่งใช้อัตราเพดานที่ธปท. กำหนดทำให้ไม่มีการแข่งขันกันด้านราคา
ทั้งนี้ ทีดีอาร์ไอเสนอว่า ต้องมีการเปิดเผยโครงสร้างอัตราค่าธรรมเนียมการโอนเงินผ่านระบบอิเล็กทรอนิกส์ เพื่อให้ค่าบริการมีความโปร่งใสมากขึ้น รวมทั้งให้ธปท. ยกเลิกการกำหนดอัตราเพดานของค่าธรรมเนียมในส่วนของผู้สั่งโอน
ด้านธปท. โดย นางอัจนา ไวความดี รองผู้ว่าการด้านบริหาร ออกมายอมรับว่า ธปท.จะต้องมีพิจารณาทบทวนให้รอบด้านถึงแนวทางการปรับโครงสร้างค่าธรรมเนียมเพื่อให้สะท้อนต้นทุนที่แท้จริง โปร่งใส และเกิดการแข่งขัน โดยจะเร่งดำเนินการให้แล้วเสร็จภายในปี 2553
ดร.โกร่งติงอย่ารีบขึ้นดอกเบี้ย
หันมาฟังกูรูเศรษฐกิจ นายวีรพงษ์ รามางกูร อดีตรองนายกรัฐมนตรีและอดีตรมว.คลัง ออกมาเตือนว่าเศรษฐกิจไทยยังน่าห่วง แนะรัฐบาลอย่าถอนมาตรการกระตุ้น และธปท. ยังไม่ควรขึ้นดอกเบี้ยเพื่อคุมเงินเฟ้อสูง
ที่สำคัญต้องเร่งสร้างความเชื่อมั่นนักลงทุนกรณีมาบตาพุด รวมทั้งควรดูแลภาคการผลิตที่ยังอ่อนแอ และปัญหาการว่างงานที่ยังไม่น่าวางใจ และให้ระวังปัญหา Stagflation หรือเกิดภาวะเงินเฟ้อสูงพร้อมกับเศรษฐกิจตกต่ำ
เทศกาลล่าเงินฝากจ่ายดอกเบี้ยสูง
ธนาคารทั้งภาครัฐและเอกชนพาณิชย์ งัดกลยุทธ์จ่ายดอกเบี้ยเงินฝากพิเศษ เร่งระดมเงินฝาก โดยธนาคารธนชาต ได้ออกบริการเงินฝากประจำ GROW UP Fixed 18 เดือน ฝากขั้นต่ำ 1,000 บาท จ่ายดอกเบี้ยเพิ่มสูงขึ้นทุก 3 เดือน เป็นขั้นบันได จาก 0.8752.75%
ขณะที่ธนาคารทิสโก้เปิดให้ผู้ฝากเงินแนะนำเพื่อน โดยทุก 1 บัญชีที่แนะนำจะได้ดอกเบี้ยเพิ่ม 0.50% และทุกๆ 4 คน จะได้ดอกเบี้ยเพิ่มอีก 1% ธนาคารนครหลวงไทย เปิดตัวเงินฝากเทศกาลวันแห่งความรักและมหามงคลวันตรุษจีน จ่ายดอกเบี้ยเพิ่ม 0.250.50% 
ด้านธนาคารซีไอเอ็มบี (ไทย) ออกแคมเปญ “CIMB THAI ดอกเบี้ยทันใจ” ฝากประจำ 8 เดือน อัตราดอกเบี้ย 1.25% ธนาคารกรุงไทย ออกเงินฝาก KTB อั่งเปา ฝากประจำ 14 เดือน ดอกเบี้ย 1.14% และ KTBB/E อั่งเปา 14 เดือน อัตราดอกเบี้ย 1.40% ต่อปี
ส่วนธนาคารอิสลามแห่งประเทศไทย ออกโครงการเงินฝากออมทรัพย์มุดอรอบะฮ์ 3 เดือน ผลตอบแทน 1.26% เริ่มวันที่ 15 ก.พ.31 พ.ค. 2553
ราคาทองฟื้นแล้ว
สัปดาห์ที่ผ่านมาราคาทองเริ่มขยับขึ้นมาซื้อขายเหนือบาทละ 1.7 หมื่นบาทอีกครั้งหลังจากเมื่อวันที่ 5 ก.พ.ที่ผ่านมา ทองแท่งดิ่งลงแรงแตะ 16,800 บาท ทำให้นักลงทุนตื่นแห่ซื้อทองสูงสุดวันละ 2,000 กิโลกรัม เพิ่มขึ้น 4 เท่าตัว จากปกติที่มีการซื้อขายแค่วันละ 400500 กิโลกรัม โดยเมื่อเทียบราคาทอง ณ เดือนม.ค. 2553 ถึงปัจจุบัน ราคาลดลงเกือบ 2,000 บาท ซึ่งนายจิตติ ตั้งสิทธิ์ภักดี นายกสมาคมค้าทองคำ ชี้ว่า ตลาดทองคำปีนี้ยังคงผันผวน
ปูนซิเมนต์ไทยลุยซื้อกิจการ
สัปดาห์ที่ผ่านมา บริษัท ปูนซิเมนต์ไทย ประกาศการลงทุนครั้งใหญ่ 2 โครงการ โดยใช้บริษัทย่อยซื้อหุ้น 25% ในบริษัท จีทีซี เทคโนโลยี (GTC) เป็นเงินลงทุนประมาณ 250 ล้านบาท และซื้อหุ้นบริษัท คิวคอน (QCON) จำนวน 51% จากกลุ่มแลนด์ แอนด์ เฮ้าส์ และจะเปิดรับซื้อหุ้นส่วนที่เหลือจากนักลงทุนทั่วไป คาดใช้เงินลงทุนประมาณ 1,261 ล้านบาท
‘เอไอเอส’ แจกปันผล 2.5 หมื่นล้าน
บริษัท แอดวานซ์ อินโฟร์ เซอร์วิส หรือเอไอเอส (ADVANC) ประกาศจ่ายเงินปันผลถึง 8.30 บาทต่อหุ้น คิดเป็นเงินทั้งสิ้น 24,163 ล้านบาท สำหรับผลดำเนินงานงวดครึ่งหลังปี 2552 ไม่รวมเงินปันผลระหว่างกาลอีก 3 บาทต่อหุ้น โดยบริษัท ชิน คอร์ปอเรชั่น ที่มีกลุ่มเทมาเซกถือหุ้นใหญ่จะขนเงินกว่า 1 หมื่นล้านบาท กลับสิงคโปร์ประมาณเดือนพ.ค.นี้ 
สำหรับภาวะตลาดหุ้นช่วงสัปดาห์ที่ผ่านมาสามารถฟื้นตัวในช่วงท้ายสัปดาห์ โดยนักลงทุนต่างชาติมีการซื้อสุทธิในบางวันซึ่งเคลื่อนไหวตามตลาดต่างประเทศ หลังประเทศกรีซจะได้รับความช่วยเหลือ ส่งผลให้ดัชนีเมื่อวันศุกร์ที่ 12 ก.พ. ที่ผ่านมา ปิดตลาดที่ระดับ 698.03 จุด เพิ่มขึ้น 2.62 จุด มูลค่าการซื้อขาย 12,396 ล้านบาท
อย่างไรก็ตาม นักลงทุนยังคอยติดตามสถานการณ์การเมือง และได้ชะลอการลงทุนจนกว่าจะมีความชัดเจนคดียึดทรัพย์ของอดีตนายกรัฐมนตรี ซึ่งจะมีการพิจารณาคดีในวันที่ 26 ก.พ. 2553 นี้